എസ്ബിഐയ്ക്ക് റെക്കോര്ഡ് ലാഭം സെപ്റ്റംബര് പാദത്തില് 67 ശതമാനത്തിന്റെ വര്ധന, 7627 കോടി രൂപ ന്യൂഡല്ഹി: രാജ്യത്തെ പ്രമുഖ പൊതുമേഖല ബാങ്കായ എസ്ബിഐയ്ക്ക് എക്കാലത്തേയും മികച്ച അറ്റാദായം. സെപ്റ്റംബര് പാദത്തില് അറ്റാദായത്തില് 67 ശതമാനത്തിന്റെ വര്ധനയാണ് രേഖപ്പെടുത്തിയത്. 7627 കോടി രൂപയാണ് നടപ്പുസാമ്ബത്തികവര്ഷത്തിലെ രണ്ടാം പാദത്തില് എസ്ബിഐ നേടിയ ലാഭം. മുന് സാമ്ബത്തികവര്ഷത്തില് ഇതേകാലയളവില് 4574 കോടി രൂപയായിരുന്നു ലാഭം. പലിശവരുമാനം വര്ധിച്ചത് അടക്കമുള്ള ഘടകങ്ങളാണ് അറ്റാദായത്തില് പ്രതിഫലിച്ചതെന്ന് ബാങ്ക് അറിയിച്ചു. ആസ്തിയുടെ ഗുണമേന്മയും വര്ധിച്ചു. വായ്പാ നഷ്ടവുമായി ബന്ധപ്പെട്ട് നീക്കിവെയ്ക്കുന്ന തുകയുടെ അളവ് കുറഞ്ഞതാണ് അറ്റാദായം ഉയരാന് ഇടയാക്കിയത്. സെപ്റ്റംബര് പാദത്തില് 46.33 ശതമാനത്തിന്റെ കുറവാണ് ഉണ്ടായത്. 2699 കോടി രൂപയാണ് വായ്പാ നഷ്ടവുമായി ബന്ധപ്പെട്ട് പ്രൊവിഷന്സ് എന്ന പേരില് നീക്കിവെച്ച തുക. വാര്ഷികാടിസ്ഥാനത്തില് 52 ശതമാനത്തിന്റെ കുറവാണ് രേഖപ്പെടുത്തിയത്. 40 കോടിയില്പ്പരം ഇടപാടുകാരാണ് ബാങ്കിനുളളത്. സെപ്റ്റംബര് പാദത്തില് പലിശവരുമാനത്തില് മാത്രം 31,184 കോടി രൂപയാണ് ലഭിച്ചത്. നിക്ഷേപത്തില് 9.77 ശതമാനത്തിന്റെ വര്ധന രേഖപ്പെടുത്തിയതായും ബാങ്ക് അറിയിച്ചു.